用過韵冬至與諸生飲酒
作者：蘇軾
朝代：宋

paragraphs: 小酒生黎法，乾糟瓦盎中。
芳辛知有毒，滴瀝取無窮。
凍醴寒初泫，春醅暖更饛。
華夷兩樽合，醉笑一歡同。
里閈峨山北，田園震澤東。
歸期那敢說，安訊不曾通。
鶴鬢驚全白，犀圍尚半紅。
愁顔解符老，壽耳鬬吳翁。
得穀鵝初飽，亡貓鼠益豐。
黄薑收土芋，蒼耳斫霜叢。
兒瘦緣儲藥，奴肥爲種菘。
頻頻非竊食，數數尚乘風。
河伯方夸若，靈媧自舞馮。
歸途陷泥淖，炬火燎茅蓬。
膝上王文度，家傳張長公。
和詩仍醉墨，戲海亂羣鴻。